[pic] | COMISIA COMUNITĂŢILOR EUROPENE |

Bruxelles, 20.8.2007

SEC(2007) 1078 final

RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

privind cheltuielile FEGA Sistem de avertizare rapidă Nr. 6-7/2007

CUPRINS

1. Introducere 3

2. Venituri alocate 3

3. Fond de restructurare a industriei zahărului 4

4. Observaţii privind execuţia bugetară pentru 2007 4

5. Concluzii 6

1. INTRODUCERE

Pentru perioada 16 octombrie 2006 – 31 mai 2007, nivelul real de execuţie a bugetului raportat la profilul cheltuielilor prevăzut de indicator, stabilit pe baza dispoziţiilor articolului 20 din Regulamentul (CE) nr. 1290/2005 al Consiliului[1], este prezentat în anexă.

2. VENITURI ALOCATE

Pe baza dispoziţiilor articolului 34 din noul Regulament (CE) nr. 1290/2005 privind finanţarea politicii agricole comune, veniturile rezultate din corecţiile financiare efectuate în temeiul deciziilor de închidere de conformitate a conturilor, din nereguli şi din prelevările pentru lapte sunt considerate venituri alocate finanţării cheltuielilor FEGA. La momentul întocmirii bugetului pentru 2007, s-a făcut o evaluare a acestor venituri, care ulterior a fost luată în considerare atunci când autoritatea bugetară a adoptat creditele bugetare pentru anul 2007. Şi anume:

- veniturile rezultate din prelevările pentru lapte au fost estimate la 349,0 MEUR; acestea au fost luate în considerare sub forma unei reduceri a creditelor solicitate pentru sectorul laptelui şi al produselor lactate pentru care autoritatea bugetară a acordat o sumă de 587,0 MEUR;

- veniturile provenite din sumele recuperate în urma închiderii de conformitate şi din corectarea neregulilor au fost estimate la 568,0 MEUR şi, respectiv, 70,0 MEUR. Suma totală de 638,0 MEUR a fost luată în considerare sub forma unei reduceri a creditelor solicitate pentru sistemul de plăţi unice pentru care autoritatea bugetară a acordat o sumă de 27 918,0 MEUR.

Tabelul din anexă prezintă execuţia contului de venituri alocate pentru care, până la data de 31 mai 2007, s-a colectat o sumă de 754,7 MEUR. Şi anume:

- din prelevările pentru lapte, s-a colectat o sumă de aproximativ 353,9 MEUR, în raport cu estimarea iniţială de 349,0 MEUR,

- sumele recuperate în urma închiderii de conformitate a conturilor s-au ridicat la aproximativ 332,2 MEUR, cu sume suplimentare prevăzute până la sfârşitul exerciţiului bugetar şi

- veniturile rezultate din corectarea neregulilor s-au ridicat la aproximativ 68,7 MEUR, cu sume suplimentare prevăzute, de asemenea, până la sfârşitul exerciţiului bugetar.

În conformitate cu normele aplicabile, aceste venituri pot fi utilizate, parţial sau total, pentru a acoperi finanţarea cheltuielilor FEGA, în cazul în care creditele bugetare acordate de autoritatea bugetară nu sunt suficiente pentru a finanţa cheltuielile efectuate de statele membre. În cazul în care aceste venituri nu sunt utilizate (integral sau parţial), suma neutilizată va fi reportată automat pentru exerciţiul bugetar următor.

3. FOND DE RESTRUCTURARE A INDUSTRIEI ZAHăRULUI

Sumele temporare acordate pentru restructurarea din sectorul zahărului sunt considerate ca fiind venituri alocate, destinate finanţării ajutorului de restructurare din industria zahărului şi a altor ajutoare prevăzute de fondul de restructurare. Pentru anul de piaţă 2006/2007, aceste sume se referă la contingentele de zahăr, sirop de inulină şi izoglucoză deţinute de operatori şi urmează să fie vărsate Fondului de către statele membre în două tranşe, ale căror termene limită sunt 31 martie şi, respectiv, 30 noiembrie 2007. La sfârşitul lunii martie, statele membre plătiseră prima tranşă a sumelor de restructurare datorate, în valoare de 1 287,2 MEUR.

4. OBSERVAţII PRIVIND EXECUţIA BUGETARă PENTRU 2007

În continuare se prezintă un scurt comentariu privind motivele care stau la baza celor mai importante diferenţe dintre nivelul real de execuţie şi cel prevăzut pentru anumite sectoare din bugetul pe anul 2007.

4.1. Factori monetari

Cheltuielile efectuate în perioada menţionată mai sus ţin cont de evoluţia ratei de schimb dolar/euro. Pentru o mare parte din restituirile la export pentru produsele agricole, în special pentru cereale şi zahăr, precum şi pentru anumite ajutoare interne, cum ar fi ajutorul pentru bumbac, cheltuielile sunt influenţate de evoluţia acestei rate de schimb.

În conformitate cu articolul 21 din Regulamentul (CE) nr. 1290/2005, bugetul adoptat de autoritatea bugetară a fost întocmit pe baza ratei medii de schimb pentru perioada iulie-septembrie 2006, şi anume de 1 EUR = 1,27 USD. Trebuie menţionat faptul că, pentru perioada 1 august 2006 – 31 mai 2007, rata medie de schimb a fost aproximativ egală cu 1 EUR = 1,31 USD, adică mai mare cu 3,1% decât rata utilizată pentru întocmirea bugetului pe anul 2007.

4.2. Factori de piaţă

4.2.1. Cereale (– 301,2 MEUR)

Se prevede că atât condiţiile extrem de favorabile de pe piaţa internă şi externă a cerealelor, cât şi preţurile rezultate mai ridicate de pe piaţa internă au condus la o scădere a achiziţiilor şi la o creştere a vânzărilor de cereale care fac obiectul unei depozitări publice, precum şi la o scădere a cheltuielilor pentru restituirile la export, conducând, astfel, la o execuţie insuficientă a creditelor bugetare din acest sector, aceasta se preconizează că va dura până la sfârşitul exerciţiului bugetar.

4.2.2. Restituiri pentru produsele neincluse în anexa1 (– EUR 60,4 MEUR)

Se aşteaptă ca statele membre să suporte cheltuieli mai mici în ceea ce priveşte restituirile la export pentru produsele agricole prelucrate, datorită reducerii generale globale a nivelului restituirilor la export pentru diversele produse vizate. Se aşteaptă ca această situaţie să dureze până la sfârşitul exerciţiului bugetar.

4.2.3. Zahăr (+ 148,5 MEUR)

Depăşirea actuală a creditelor bugetare, în raport cu nivelul indicatorului, se datorează, în principal, cantităţilor mai mari de zahăr exportat provenit atât de pe pieţele libere, cât şi din depozitarea publică.

4.2.4. Fructe şi legume (− 68,9 MEUR)

Depăşirea actuală a creditelor bugetare, în raport cu nivelul indicatorului, se datorează, în principal, cantităţilor mai mici de tomate exportate, care până în prezent au beneficiat de un ajutor la prelucrare. De asemenea, ritmul de utilizare a fondurilor operaţionale de către organizaţiile de producători este mai lent în raport cu nivelul indicatorului respectiv.

4.2.5. Lapte şi produse lactate (+ 96,0 MEUR)

Creditele bugetare, în raport cu nivelul indicatorului, erau depăşite la 31 mai 2007. În acest stadiu, Comisia se aşteaptă ca depăşirea să fie temporară.

Trebuie menţionat faptul că, în raport cu nivelul indicatorului, această depăşire a creditelor se datorează unor motive tehnice, dat fiind că, începând cu bugetul pentru 2007, veniturile realizate din prelevările pentru lapte, estimate la 349,0 MEUR, sunt tratate în mod separat ca venituri alocate FEGA. Creditele bugetare pentru 2007, solicitate şi acordate de autoritatea bugetară pentru acest sector, nu au inclus aceste venituri şi, prin urmare, indicatorul se aplică creditelor inferioare acestei sume. Acesta este motivul pentru care execuţia bugetară actuală indică o depăşire.

În cazul în care s-ar lua în considerare veniturile rezultate din prelevările pentru lapte, care iniţial ar fi trebuit să fie alocate sectorului laptelui, ar rezulta o execuţie insuficientă de − 126,1 MEUR pentru acest sector.

4.3. Ajutoare directe (− 726,4 MEUR)

La data de 31 mai 2007, execuţia bugetară insuficientă a creditelor se situa la 2% în raport cu nivelul indicatorului şi era legată, în principal, de alte ajutoare directe.

Pe baza estimărilor cheltuielilor statelor membre până la sfârşitul lunii iulie, se aşteaptă ca această execuţie insuficientă să devină o depăşire cu 0,3% a creditelor bugetare în raport cu nivelul indicatorului. Absenţa unei tendinţe clare în ceea ce priveşte execuţia bugetară a determinat serviciile Comisiei să contacteze statele membre pentru a clarifica diverse aspecte ale execuţiei sistemelor de ajutor respective şi pentru a stabili o estimare orientativă a nivelului preconizat al plăţilor efectuate în temeiul acestui capitol pentru perioada de până la sfârşitul exerciţiului bugetar.

În cazul în care s-ar lua în considerare veniturile rezultate în urma închiderii de conformitate a conturilor şi a corectării neregulilor, care iniţial ar fi trebuit să fie alocate sistemului de plăţi unice, ar rezulta o execuţie insuficientă de − 1 337,0 MEUR la capitolul ajutoarelor directe la data de 31 mai.

5. CONCLUZII

Creditele bugetare utilizate în perioada 16 octombrie 2006 - 31 mai 2007 însumează 37 944,1 MEUR, ceea ce reprezintă o execuţie globală insuficientă a acestor credite de aproximativ – 1 022,9 MEUR., imputabilă, în special, ajutoarelor directe şi, în mai mică măsură, măsurilor de piaţă. Partea din execuţia bugetară insuficientă legată de măsurile de piaţă ar trebui să crească până la sfârşitul exerciţiului bugetar. În ceea ce priveşte ajutoarele directe, se aşteaptă ca actuala execuţie insuficientă să devină o depăşire a creditelor bugetare pentru 2007.

ANEXĂ

[pic]

[1] JO L 209, 11.8.2005, p. 1. Regulament, astfel cum a fost modificat ultima dată prin Regulamentul (CE) nr. 320/2006 (JO L 58, 28.2.2006, p. 42).